Tornado ADV loomisel arvestati sellise stsenaariumiga, et lennukid jälgivad õhuruumis toimuvat. Kuni kahetunnine patrullimine võib toimuda kõrgel (lennulaeks on enam kui 21 km) ning kui märgatakse vaenlase pommitajaid, saab neid õigeaegselt kahjutuks teha. Vaadelda saab Foxhunteri radariga, mis "näeb" 185 km raadiuses ja lubab jälgida kuni 20 huvipakkuvat objekti. Kui mõni neist oleks osutunud pomme kandvaks vaenlaseks, siis Tornado relvastus ja ligi kahekordne helikiirus pidid võimaldama selle kahjutukstegemise. Õhulahingute pidamiseks polnud ADV mõeldud. Kui selgus, et pommitajaid võivad hakata eskortima sellised tipptasemel kaughävituslennukid nagu Su-27, peeti vajalikuks Tornadode asendamine võitlusvõimelisema lennukiga. Et selleks saab Eurofighter Typhoon, oli otsustatud pärast pikki arutelusid juba aastaid tagasi. Eurofighterite tootmine on jõudnud sinnamaani, et esimesed neist on projektis osalevate riikide (Suurbritannia, Saksamaa, Itaalia, Hispaania) õhujõududele üle antud.